五月二十七日游諸洞
作者：劉克莊
朝代：宋

paragraphs: 來南百慮拙，所得惟幽尋。
矧余玉雪友，共此丘壑心。
江亭俯虛曠，穴室窮邃深。
是時薄雨收，白靄籠青岑。
棄筇追野步，却扇開風襟。
炎方豈必好，差遠鼙鼓音。
且願海道清，莫問神州沉。
徘徊惜景短，留滯畏老侵。
昨遊感鶑哢，今至聞蟬吟。
常恐官事縶，佳日妨登臨。
譬如逃學兒，汲汲貪寸陰。
何因釋膠擾，把臂偕入林。